สำนักงานสลากกินแบ่งรัฐบาล พร้อมจำหน่ายสลากตามโครงการ GLO Official Sellers 44 จุด ในราคา 80 บาท
นายธนวรรธน์ พลวิชัย กรรมการและโฆษกคณะกรรมการสลากกินแบ่งรัฐบาล เปิดเผยว่า โครงการ GLO Official Sellers สร้างจุดจำหน่ายให้ประชาชนสามารถหาซื้อสลากได้ตามราคา 80 บาท ในพื้นที่กรุงเทพฯ และนนทบุรี ซึ่งขณะนี้มีตัวแทนจำหน่ายเข้าร่วมโครงการจำนวน 44 ราย ประกอบด้วยในเขตกรุงเทพมหานคร จำนวน 39 เขต และจังหวัดนนทบุรี จำนวน 5 อำเภอ ซึ่งในแต่ละจุดจะได้รับสลากไปจำหน่าย จุดละ 25 เล่ม หรือ 2,500 ฉบับ ในส่วนของเขต/อำเภอทั้ง 12 แห่ง ที่ไม่มีจุดจำหน่ายนั้นเกิดจากการที่ไม่มีผู้สมัครผ่านเกณฑ์การคัดเลือก รวมทั้งการที่ผู้ผ่านการคัดเลือกไม่เข้ารับการอบรม รวมถึงขอสละสิทธิ์ภายหลังจากได้รับคัดเลือกแล้ว โดยการซื้อ-ขายสลากจะเป็นการจ่ายเงินผ่านแอปพลิเคชันเป๋าตัง เพื่อเป็นไปตามวิถีชีวิตใหม่ หรือ New Normal และลดความรุนแรงของปัญหาการจำหน่ายสลากเกินราคา ซึ่งขณะนี้พร้อมจำหน่ายงวดแรกวันที่ 1 กรกฎาคม 2564 เรียบร้อยแล้ว ประชาชนสามารถตรวจสอบข้อมูลจุดจำหน่ายในเขตพื้นที่ต่างๆ ได้ผ่านทางเว็บไซต์สำนักงานสลากกินแบ่งรัฐบาล โดยกรรมการสลากกินแบ่งรัฐบาลพร้อมด้วยผู้บริหารระดับสูงจะลงพื้นที่เพื่อเยี่ยมเยียนพบปะจุดจำหน่าย พร้อมรับฟังความคิดเห็นของตัวแทนจำหน่ายและประชาชนผู้ซื้ออย่างต่อเนื่องกรรมการและโฆษกคณะกรรมการสลากกินแบ่งรัฐบาล กล่าวด้วยว่า จากการตรวจสอบตั้งแต่งวดวันที่ 1 มีนาคม – 1 มิถุนายน 2564 สำนักงานฯ ได้ดำเนินการยกเลิกสัญญาตัวแทนจำหน่ายรายย่อย สมาคม องค์กร ที่นำสลากไปขายต่อผ่านแพลตฟอร์มออนไลน์ต่างๆ แล้ว จำนวน 4,148 ราย และยกเลิกการลงทะเบียนของผู้ซื้อ-จองล่วงหน้าฯ จำนวน 314 ราย รวมทั้งสิ้น 4,462 ราย สำหรับตัวแทนจำหน่ายและผู้ที่จำหน่ายสลากเกินราคาผ่านแพลตฟอร์มต่างๆ รวมถึงการฉ้อโกงประชาชน ขณะนี้กองบังคับการปราบปรามการกระทำความผิดเกี่ยวกับการคุ้มครองผู้บริโภค (ปคบ) ได้ดำเนินการตรวจสอบและจับกุมผู้กระทำความผิดเกี่ยวกับกรณีดังกล่าวแล้วรวมทั้งสิ้น 744 ราย และยังคงมีการติดตามสืบสวนสอบสวนผู้กระทำผิดกรณีดังกล่าว อย่างต่อเนื่อง นอกจากนี้ขอเตือนประชาชนผู้ซื้อสลากหากซื้อสลากโดยที่ไม่ได้รับสลากมาไว้ในครอบครอง อาจเสี่ยงต่อการไม่มีสลากมาขึ้นรางวัล หากถูกรางวัล